'Viðræðunefnd um R-lista: Málið fer nú aftur til flokkanna'
Fundi viðræðunefndar um samstarf undir merkjum Reykjavíkurlistans sem fram fór í húsnæði Framsóknarflokksins við Hverfisgötu lauk nú á sjöunda tímanum. Viðræðunefndinni tókst ekki að ná samstöðu um samstarf flokkanna þriggja sem standa að R-listanum. Páll Halldórsson, fulltrúi Samfylkingarinnar í viðræðunefndinni sagði við fréttamenn þegar fundinum lauk að málið færi nú aftur til flokkanna. "Þeir (fulltrúar flokkanna í nefndinni) fara með niðurstöður þessara viðræðna eins og þær liggja fyrir og leggja fyrir flokkana til þess að taka endanlega afstöðu til málsins," sagði Páll.
Svandís Svavarsdóttir, fulltrúi Vinstri grænna í nefndinni, sagði við fréttamenn að viðræðurnar hefðu strandað á jafnræðisreglunni. "Það sem gerðist á þessum fundi var að Samfylkingin lagði fram tillögu þar sem jafnræðisreglan var ekki höfð í heiðri, en það er sú grundvallarforsenda sem við höfum lagt af stað með frá fyrsta fundi í apríl," sagði hún. "Við lítum svo á að viðræðunefndin hafi lokið sínum störfum og komist ekki lengra að svo stöddu," sagði Svandís og bætti því við að félagsfundur Vinstri grænna í Reykjavík muni taka afstöðu til framhaldsins á fundi á mánudag.
Þorlákur Björnsson, fulltrúi Framsóknarflokksins í nefndinni, sagði að framsóknarmenn hefðu gengið til viðræðnanna af algjörum heilindum. "Við áttum að athuga hvort við næðum saman um R-lista. Við höfum reynt það eins vel og við mögulega gátum," sagði Þorlákur og bætti því við að því miður hefði nefndin ekki náð saman. "Það voru þarna andstæð sjónarmið sem ekki náðu saman," sagði Þorlákur. Hann sagði enn fremur að ágreiningur hefði staðið um það hvað jafnræði milli flokkanna þýddi og um það hvernig menn skilgreindu opið prófkjör; hverjir vildu opið prófkjör og þá hvernig.
Fundi viðræðunefndar um samstarf undir merkjum Reykjavíkurlistans sem fram fór í húsnæði Framsóknarflokksins við Hverfisgötu lauk nú á sjöunda tímanum.
Viðræðunefndinni tókst ekki að ná samstöðu um samstarf flokkanna þriggja sem standa að R-listanum.
Páll Halldórsson, fulltrúi Samfylkingarinnar í viðræðunefndinni sagði við fréttamenn þegar fundinum lauk að málið færi nú aftur til flokkanna.
Svandís Svavarsdóttir, fulltrúi Vinstri grænna í nefndinni, sagði við fréttamenn að viðræðurnar hefðu strandað á jafnræðisreglunni.
Þorlákur Björnsson, fulltrúi Framsóknarflokksins í nefndinni, sagði að framsóknarmenn hefðu gengið til viðræðnanna af algjörum heilindum.